**PRIJEDLOG**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_ 2019. godine donijela

**ZAKLJUČAK**

1. Podržava se osnivanje javne ustanove Centra za socijalnu skrb Prelog.
2. Zadužuje se Ministarstvo za demografiju, obitelj, mlade i socijalnu politiku da provede potrebne radnje u svrhu osnivanja javne ustanove iz točke 1. ovoga Zaključka.

Klasa:

Urbroj:

Zagreb,

Predsjednik

mr.sc. ANDREJ PLENKOVIĆ

**Obrazloženje**

Vlada Republike Hrvatske podržava osnivanje javne ustanove Centra za socijalnu skrb Prelog.

Na području Međimurske županije djeluje samo jedan centar za socijalnu skrb i to Centar za socijalnu skrb Čakovec sa svojim podružnicama, u gradovima Mursko Središće i Prelog te Podružnicom Obiteljski centar u gradu Čakovcu.

Prema posljednjem popisu stanovništva iz 2011.godine Državnog zavoda za statistiku u Međimurskoj županiji živi 113.804 stanovnika na površini od 729,50 km2, što čini 162,4 stanovnika po km2. Osim velike gustoće naseljenosti, u Međimurskoj županiji živi i romska nacionalna manjina, te prema posljednjem popisu na navedenom području živi 5.107 pripadnika romske nacionalne manjine, skoro jedna trećina pripadnika romske nacionalne manjine službeno registriranih u Republici Hrvatskoj. Pretpostavka njihova broja je znatno veća, te se govori o 11.000 pripadnika romske nacionalne manjine, jer se dio populacije ne deklarira kao Romi već Hrvati. Osim navedenog, na navedenom području živi 20,8% stanovnika koji su u riziku od siromaštva, koji postotak je viši od postotka rizika od siromaštva za cijelu Republiku Hrvatsku.

Sadašnja Podružnica Prelog smještena je u Prelogu, Kralja Zvonimira 9 i Grad Prelog je u pregovorima s Gradskim komunalnim poduzećem u smislu proširenja prostora za potrebe novoosnovanog Centra za socijalnu skrb Prelog.

U tom smislu zadužuje se Ministarstvo za demografiju, obitelj, mlade i socijalnu da provede potrebne radnje u svrhu osnivanja javne ustanove Centra za socijalnu skrb Prelog.

Troškovi vezano za osnivanje javne ustanove u 2020. godini u iznosu 15.000,00 kn osigurat će se u proračunu Međimurske županije odnosno odlukom o minimalnim standardima, kriterijima i mjerilima za financiranje decentraliziranih funkcija materijalnih i financijskih rashoda centara za socijalnu skrb.

Sredstva za rashode za zaposlene će se planirati nakon osnutka Centra za socijalnu skrb Prelog unutar limita ukupnih rashoda Ministarstva za demografiju, obitelj, mlade i socijalnu politiku.